
**ČETRTEK, 2.4.**

**SPO – ČUTILA**

Danes boš dan začel z delčkom pravljice. Se spomniš pogovora med Rdečo kapico in volkom v babičini hiši?

Skupaj z mamico ali očkom glasno preberita pogovor, a mislim si, da ga znaš že na pamet. Zaigrajta.



Deli telesa, ki so omenjeni v pravljici, se z eno besedo imenujejo ČUTILA. Z njimi zaznavamo svet okoli sebe kjerkoli smo.

Sedaj pa raziskuj.

1.Vsedi se na stol sredi kuhinje in le glej naokrog.Kaj **vidiš**?

2.Zamiži in dobro napni ušesa. Kaj **slišiš**? Kaj pa slišiš, ko stopiš do okna in ga odpreš?

3.Pojdi po stanovanju, približaj nos različnim stvarem in **vohaj**. Npr.rožo na oknu, komaj oprano perilo, jabolko, pomarančo, sadni sirup, tekoče milo, zobno pasto,.. Kako dišijo?

4.Še vedno hodiš po stanovanju in z roko **potipa**j kavč, omaro, preprogo, ploščice, odejo na postelji, jopico, ki jo imaš na sebi, okensko polico,. Kako jih čutiš? Mehko, trdo, hladno, prijetno, gladko, hrapavo?

5.To nalogo pa opravljaj preko celega dne. Kaj **okušaš** – kakšen okus ima v ustih sok, mleko, jabolko, banana, marmelada, čokolada, ocvrt krompir, solata, čips,...?

Nazadnje reši naloge v DZ3 na strani 54. Upoštevaj, da pri nekaterih dejanjih uporabiš več kot eno čutilo.

**MAT – LIK : TRIKOTNIK**

Danes sem imela težjo nalogo, ko sem po stanovanju iskala predmet, ki bi ga odtisnila in dobila trikotno obliko – trikotnik. In sem ga našla! Ga najdeš tudi ti?



Lik, ki ima tri stranice, se imenuje **TRI**KOTNIK. Trikotniki imajo lahko vse tri stranice enako dolge ali pa različno dolge. Pomembno je to, da so stranice **tri**, kar pove že ime samo.

Najprej z nevidnim svinčnikom nariši nekaj trikotnikov po zraku, na mizo, na list, potem pa reši naloge v DZ3 na strani 52. Še vedno velja : DRŽI ŠABLONO in barvaj like.

**SLJ – VELIKI TISKANI ČRKI C IN Č**

Najprej natančno izgovarjaj oba glasova C Č C Č C Č C Č C Č C Č C Č C Č C Č.

Si bil pozoren na to, da ni vmes skočila naša »spakca«? Si izgovoril kratko, tako da se je tvoj trebušček premaknil?

Črko C začneš pisati na vrhu, tako kot začneš črko O, končaš pa jo spodaj. Pazi, da jo dovolj zaokrožiš, je skoraj okrogla.

Za črko Č pa moraš dodati le strešico, ki mora biti majhna in se ne sme dotikati črte.

Najprej črko vadi po zraku in mizi. Potem v velik zvezek starši, prosim, napišite na isto stran obe veliki črki, in okrog otrok vadi zapis obeh. Danes ne bo risal ali pisal besed.

V mali zvezek pa napišite, prosim, dve vrsti C in dve vrsti Č. Sledi še branje besed in prepis :

COF ČUK CEV OČI RACA ŽICE MAČKA

CIRKUS HLAČE ČOPIČ ROČAJ CIKLAMA

Ne pozabi na 5 pravil lepega zapisa!

**ŠPO – NARAVNA GIBANJA**

Čudovito vreme kar vabi ven daleč stran od ljudi.

Če ste vsi ZA, si nekje označite start in cilj gibanja (10 do 20 m). Postavite se za startno črto , ki je lahko palica, in na znak hkrati začnete izvajati naloge. Tekmujte, kdo bo prej na cilju!

Primeri nalog:

Teči, kolikor zmoreš hitro.

Skači kot zajček, žaba,..

Poskakuj po eni nogi, ju menjuješ.

Teči nazaj, ritensko.

Hodi po vseh štirih.

Verjamem, da bi si sam izmislil bolj zanimive naloge. Uživajte;)